**FORMANDSBERETNING, DANSK PÆDIATRISK SELSKAB 2017**

Sidste år på denne tid spurgte vi ”Hvad vej skal pædiatrien gå?”, og i det forgangne år har det fortsat været et relevant spørgsmål; der har været brug for vores faglige profil både internt og eksternt. Vores medlemmer, fagudvalgene, afdelingerne og bestyrelsen har arbejdet utrætteligt for at give den bedst mulige faglighed til syge børn og unge. I har alle arbejdet for at styrke og udvikle pædiatrien – i en verden med mange aktører, og mange interessenter i det syge barn.

Vi har i det forgangne år arbejdet på at få en retning på, hvordan vi fortsat kan ” fremme videnskabelig og praktisk udvikling inden for pædiatrien i Danmark”, som der står i vores vedtægter. Vi har haft spændende drøftelser med fagudvalg og ledende overlæger om dette.

Essensen af disse drøftelser var:

* Vi skal have fokus på, hvad der er bedst for patienterne (børn og unge)
* Vi skal fortsat være fagligt funderede og udvikle vores fag – både i de specifikke fagområder, men også i kompetencer fælles for hele pædiatrien
* Vi skal have fokus på kommunikation internt og eksternt, og arbejde videre med en kommunikationsstrategi
* Vi skal fokusere på samarbejde – nedlægge siloer – og tænke på tværs af patientforløb, men med fokus på kompetencer hos dem, der tager sig af børn og unge i det danske sundhedsvæsen, og vi skal bruge vores faglighed i dette arbejde

**Akutområdet**

Debatten om, hvem og hvor de akut syge børn skal modtages foregår stadig. I år har fokus primært været på, om der skal oprettes et nyt speciale i akut medicin, hvilket vi tidligere har udtalt til LVS (Lægevidenskabeligt Selskab), at set med vores faglighed er det ikke nødvendigt, da vi jo selv varetager de akutte børn. SST er dog også gået ind i, hvad et nyt speciale i givet fald skal omhandle, og vi har haft repræsentanter i en arbejdsgruppe vedr. målbeskrivelse i akut medicin.

**Fagområdeuddannelsen**

Vi har afholdt flere møder om modernisering af fagområdeuddannelsen, og der er nedsat en styregruppe, der koordinerer arbejdet. Øvelsen er ikke nem. Skal vi stile imod højest mulig faglighed, som svarende til højt specialiseret niveau, eller skal vi stile imod at uddanne fagområdeeksperter, der kan varetage funktioner på alle landets børneafdelinger. Skal det være en efteruddannelse for de mange, eller en ekspertuddannelse for de få? Og hvordan tilrettelægges uddannelsen, så det også bliver realistisk at gennemføre den indenfor den normering afdelingerne har?

Én ting er blevet klart på disse møder: pædiatrien er befolket med ildsjæle, der ønsker højest mulig standard for vores fag!

Bestyrelsen og styregruppen vil naturligvis arbejde videre med fagområdeuddannelsen, og der vil blive indkaldt til arbejdsmøder i det kommende år.

**Medicinering til børn**

Dette emne har i år fyldt meget i bestyrelsens arbejde og i den offentlige debat.

I sommers kom sagen, hvor spædbørn var blevet forgiftet med D-vitamin pga fejl i fremstillingen af præparatet, der blev opdaget af én af vores dygtige kolleger. Det lykkedes – midt i ferietiden – for vores eksperter på området at gå sammen og lynhurtigt få lavet en vejledning til, hvordan disse børn skulle håndteres. Tusind tak til jer, der hjalp til med dette.

I efteråret kom der en rapport fra hovedstaden, der beskrev, hvordan relativt store mængder alkohol i medicin kan påvirke promillen hos neonatale.

Begge sager blev dækket i landsdækkende TV og aviser.

På baggrund af D-vitaminsagen har bestyrelsen taget kontakt til miljø- og fødevareministeren og bedt om, at kontrollen med produktion af kosttilskud til børn intensiveres. Vi har fået et svar, hvor der skrives, at man vil intensivere kontrollen, men at kosttilskud er underlagt EU-lovgivning. Vi har derfor efterfølgende opfordret til, at miljø- og fødevareministeren og sundhedsministeren arbejder for, at anbefalede og nødvendige vitamin- og mineralpræparater til spædbørn bliver registreret som lægemidler i EU-lovgivningen.

På baggrund af de ovennævnte sager har vi desuden skrevet til Lægemiddelstyrelsen og foreslået, at der arbejdes på et nationalt forum til rådgivning i medicinering til børn.

*DanPedMed*

DPS har sammen med Dansk Klinisk Farmakologisk Selskab været med til at etablere et nationalt forskningsnetværk bestående af pædiatere, der forsker i medicin til børn (DanPedMed). Danske Regioner støtter netværket økonomisk til aflønning af en koordinator for netværket.

DanPedMed har i år afholdt sit første årsmøde med indslag fra bla Lægemiddelstyrelsen, Lægemiddelindustrien (LIF), videnskabsetisk komité. Mødet var en stor succes, der var ca 50 deltagere fra hele landet og fra både sygehuse (børnelæger, farmaceuter og kliniske farmakologer), danske regioner, NEXT og industri. Derudover har DanPedMed også deltaget i temadage og møder i det skandinaviske netværk.

Da der også fremover vil være behov for at kvalificere diskussioner om medicinering af børn samt udvikle og udbrede viden på dette felt, har vi i bestyrelsen besluttet at nedsætte et nyt udvalg med dette formål – Børnefarmakologisk Udvalg.

**Presse og formidling**

Vi har som vision at være synlige som selskab med vores faglighed. Vi svarer derfor altid på de henvendelser vi får fra pressen om konkrete spørgsmål. Ved faglige spørgsmål spørges fagudvalgene til råds; eller vi henviser journalisterne direkte til fagudvalgene – afhængig af mediet og den konkrete sag. Vi er aktuelt ved at arrangere et pressehåndteringskursus for selskabets pressekontakter.

I år har vi bl.a. udtalt os om:

* Den socialpædiatriske funktion i Skejby (Jyllands Posten, Kristeligt Dagblad)
* Alkohol i medicin til spædbørn (TV2 news, Radioavisen og dagspresse)
* Brug af sovemedicin (melatonin) til børn (Berlingske)
* Bud på unødvendige/uhensigtsmæssige behandlinger/procedurer (Dagens Medicin)
* Udtalelse om børneundersøgelser i almen praksis (TV avisen)

Derudover har vi i år tilsluttet os artikel i Ufl om HPV vaccine og er en del af Sundhedsstyrelsens kampagne om HPV vaccine.

Vi har desuden været med i en referencegruppe i Børnerådet, mhp udarbejdelsen af en rapport om Børn i somatikken. Som opfølgning er vi inviteret af Børnerådet til at deltage i en paneldebat om dette.

Vi har givet en mindre donation til et kursus for medicinstuderende, der omhandler kommunikation med børn.

**Vejledende opgave i forbindelse med Sundhedsjournalen**

I 2016 blev vi bedt om vores faglige forslag til håndtering af forældres adgang til børns data, herunder prøvesvar. Alle fagudvalg bød ind, og vi sendte et kvalificeret svar til danske regioner med fokus på barnets tarv: forældre kan få aktindsigt, men først efter, at vi aktivt har markeret det i Sundhedsjournalen (med et flueben). Desværre blev denne løsning udfordret politisk, da det er et politisk vision, at alle borgere skal have adgang til egen journal – og forældre til deres børns. Da dette imidlertid ikke er juridisk gangbart er sagen sat i bero, så der er endnu ingen ændringer i vores arbejdsgange ved udlevering af oplysninger til forældre. Sekretariatet i Danske Regioner har takket meget for vores samarbejde, og de vender tilbage når/hvis det bliver relevant.

**Høringer**

Vi modtager jævnligt vejledninger og andet fra LVS og SST til høring – disse har ofte korte frister. Derfor sendes forespørgslen altid til hele fagudvalget for at sikre, at der kan reageres hurtigt på dem. Fagudvalget fremsender svar til bestyrelsen (formand), der redigerer (f.eks. sammenskrivning ved svar fra flere fagudvalg) og videresender på selskabets vegne. Tak til fagudvalgene for hurtige og gode høringssvar om f.eks. gentest og dimensioneringsplanen.

I forhold til dimensioneringsplanen blev alle specialer bedt om input til fremtidigt behov for speciallæger. Der blev enstemmigt meldt ind fra pædiatrien, at vi kommer til at mangle speciallæger, men dette har desværre ikke medført ændring i antallet af hoveduddannelsesstillinger.

**Udpegninger**

En lang række medlemmer er udpeget til at deltage i arbejdsgrupper for LVS og SST. Udpegningen går gennem fagudvalg eller bestyrelse. En liste over udpegninger i 2016/17 fremgår af hjemmesiden.

**Børnedage**

Børnedagene var arrangeret af børneafdelingen Næstved og blev afholdt i juni 2016 på Comwell Korsør. Der var i alt ca 250 deltagere fordelt på 4 dage, herunder et velevalueret formøde for yngre læger. Børneafdelingen i Næstved takkes for den store indsats.

**LVS – De lægevidenskabelige selskaber (tidl. Dansk Medicinsk Selskab)**

DPS er også repræsenteret i DPS og følger med i de løbende diskussioner dér. Årsmødet i LVS drøftede recertificering af speciallæger.

**Bestyrelsen**

Bestyrelsen konstituerede sig i 2016/17 med Pernille Raasthøj Mathiesen som formand, Marianne Skytte Jakobsen som kasserer, Malene Boas som næstformand og fagudvalgssekretær, Mikel Alberdi- Saugstrup som videnskabelig sekretær, Jens Erik Veirum som faglig sekretær og Juri Lindy Pedersen som bestyrelsesmedlem uden portefølje. Bestyrelsen har afholdt 9 møder siden generalforsamlingen 2016, heraf 4 som Skype-møder. Derudover har bestyrelsen holdt møde med ledende overlæger fra alle børneafdelingerne, med fagudvalgsformændene, med delkursuslederne og med uddannelsesudvalget.

Jeg vil i år gerne give en særlig tak til mine bestyrelseskolleger, da vi efter 3 års fantastisk samarbejde nu udskifter halvdelen af bestyrelsen (Mikel, Mariannne og Juri falder for funktionstid), og vi efter generalforsamlingen desuden konstituerer os med ny formand, da jeg efter 3 år på posten overlader den til nye kræfter.

**TAK**

Til alle de mange medlemmer, der har indgået i en lang række arbejdsopgaver for vores speciale: Fagudvalg, delkursusledere, inspektorer, regnskabsrevisorer, medlemmer i en lang række arbejdsgrupper i bl.a. sundhedsstyrelsen og i LVS. Og tak til vores sekretær Dorthe Vestergaard, som hurtigt og effektivt hjælper med udsendelse af nyhedsbreve til medlemmer, diplomer til nye eksperter og meget andet. Vi takker alle for godt samarbejde og engagement.

Pernille Raasthøj Mathiesen

Formand, Dansk Pædiatrisk Selskab